ไทยเศรษฐกิจฯเพิ่มทุน651ล.ดึงผู้ถือหุ้นใหม่ร่วม
ไทยเศรษฐกิจประกันภัยเตรียมเพิ่มทุน 651 ล้านบาท เสริมสภาพคล่อง ขยายงาน
7 เม.ย. 2558

ไทยเศรษฐกิจประกันภัยเตรียมเพิ่มทุน 651 ล้านบาท เสริมสภาพคล่อง ขยายงาน
นายสถาพร เปาทอง กรรมการ บริษัท ไทยเศรษฐกิจประกันภัย เปิดเผยว่า บริษัทเตรียมขอที่ประชุมผู้ถือหุ้นปลายเดือน เม.ย.นี้ เพื่อเพิ่มทุนจดทะเบียน 651.38 ล้านบาท จาก 446.9 ล้านบาท เป็น 1,098.29 ล้านบาท โดยจะจัดสรรหุ้นสามัญ 223.25 ล้านหุ้น ไว้รองรับการใช้สิทธิซื้อหุ้นสามัญของผู้ถือใบสำคัญแสดงสิทธิ ครั้งที่ 1 และจะเสนอขายให้ผู้ถือหุ้นเดิมอีก 297.93 หุ้น ในอัตราส่วน 3 หุ้นเดิม ต่อ 2 หุ้นใหม่ ราคาหุ้นละ 0.73 บาท ต่ำกว่าราคาหุ้นที่ตราไว้ (พาร์) หุ้นละ 1 บาท ตามเงื่อนไขที่กำหนดไว้ว่า หากบริษัทดำเนินธุรกิจขาดทุนจะเสนอขายหุ้นเพิ่มทุนในราคาที่ต่ำกว่าราคาพาร์
นอกจากนี้ บริษัทจะจัดสรรหุ้นจำนวน 130 ล้านหุ้น เสนอขายให้กับนักลงทุนในวงจำกัด 3 ราย คือ นายสุรพงษ์ เตรียมชาญชัย กรรมการผู้จัดการ บริษัท นิปปอนแพ็ค (ประเทศไทย) นายปฏิญญา เทวอักษร กรรมการ บริษัท อักษร เอ็ดดูเคชั่น และผู้ถือหุ้นบริษัท นิปปอนแพ็ค (ประเทศไทย) และ น.ส.ยุวดี วชิรปภา ที่ปรึกษา บริษัท อินดิเพนเด็นท์ แอ็ดไวส์เซอร์ ซึ่งเป็นผู้ถือหุ้นเชิงกลยุทธ์ช่วยสนับสนุนการเติบโตทางธุรกิจของบริษัทในอนาคต
การขายหุ้นดังกล่าวจะทำให้โครงสร้างผู้ถือหุ้นใหญ่เปลี่ยนไป โดย บริษัท สยามแร่และน้ำมัน  ปัจจุบันถือหุ้น 34.67% จะขายหุ้นให้ผู้ลงทุนรายใหม่อีก 4 ราย ซึ่งทำให้บริษัท สยามแร่ฯ ถือหุ้นลดลงเหลือ 6.87% ขณะที่จะมีนักลงทุนรายใหม่เพิ่มเข้ามา คือ บริษัท RHB Securities Singapore PTE LTD ถือหุ้น 6.32% นายขจรยศ ดุลยโกเมศ ถือ 4.55% และนายดนุช บุนนาค ถือ 4.3% แต่โครงสร้างผู้ถือหุ้นที่เปลี่ยนไปจะไม่มีผลต่อการจัดการและนโยบายการทำธุรกิจของบริษัท
ทั้งนี้ บริษัทจะนำเงินเพิ่มทุนมาเป็นเงินทุนหมุนเวียนและใช้ขยายกิจการของบริษัท ซึ่งในปี 2558 ตั้งเป้าเบี้ยรับรวมเพิ่มขึ้น 10% จากงวดเดียวกันของปีก่อนที่ทำได้ประมาณ 900 กว่าล้านบาท โดยจะหันไปขยายตลาดประกันภัยที่ไม่ใช่รถยนต์เพิ่มขึ้น หลังจากตลาดรถยนต์เริ่มชะลอตัว ประกอบกับบริษัทไม่มีนโยบายในการใช้ราคาเข้ามาแข่งขัน
สำหรับผลการดำเนินงาน ปี 2557 บริษัทมีผลขาดทุน 109.85 ล้านบาท เพิ่มขึ้น 362.5% จากงวดเดียวกันปีก่อน เพราะเบี้ยประกันภัยและรายได้จากการลงทุนลดลง